Des Stückl is aa nåch dera Eaöffnung vom Carltheater weida gspüit wuan, trotz da Untabrechung duach de Revoluteaun von 1848/49, åb 1850 wiedarum öfta, 1860 allanich 16-moi. Bei an Gåstgspüi von da englischn Tänzarin Lydia Thompson im Carltheater im Juni 1855 woan de Schlimmen Buben bei olle Vuafüahrungan ois Beiprogramm zum sehgn, de Kritikn vom Nestroy sein Stückl san olladings ziemlich unfreindli gwesn, aa in Nestroy sei Direkteaun (da Carl is 1854 gstuam, da Nestroy woa sei Nåchfoiga) is recht schlecht gmåcht wuan: „Alles zusammengefaßt sind die Rückschritte, welche das Carltheater unter Nestroys Direction von Monat zu Monat gemacht, nicht nur allein sehr merkbar, sondern auf eine Weise progressiv, […]“Bei spätare Vuastöllungan åb 1857 håt daunn sowoi da Schauspüla, ois aa da Direkta Nestroy wiedarum jede Menge Beifoi kriagt, da Willibald is sogoa zu ane von seine Paraderoin wuan. Nåchn Nestroy sein Tod is owa de Possn füa launge Zeit nimma gspüit wuan, weu si offnboa kaa Schauspüla traut håte, sei Willibald-Roin zum üwanehma. Heutztågs wiad des Stückl auf de deutschspråchign Bühnan wiedarum gean gspüilt.